Document ID: 31987R3464

*****
ΚΑΝΟΝΙΣΜΟΣ (ΕΟΚ) αριθ. 3464/87 ΤΟΥ ΣΥΜΒΟΥΛΙΟΥ
της 17ης Νοεμβρίου 1987
για την τροποποίηση του κανονισμού (ΕΟΚ) αριθ. 3828/85 για την κατάρτιση ειδικού προγράμματος ανάπτυξης της γεωργίας στην Πορτογαλία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 253, το άρθρο 258 παράγραφος 2 και το άρθρο 263 παράγραφος 2, καθώς και το συνημμένο στην πράξη αυτή πρωτόκολλο αριθ. 24,
την πρόταση της Επιτροπής,
Εκτιμώντας:
ότι το άρθρο 21 του κανονισμού (ΕΟΚ) αριθ. 3828/85 (1) προβλέπει ομοιόμορφο ανώτατο ποσοστό, ανερχόμενο σε 60 %, για τις συνεισφορές του Ευρωπαϊκού Γεωργικού Ταμείου Προσανατολισμού και Εγγυήσεων υπέρ των σχεδίων που αφορούν τα γεωργικά προϊόντα και χρηματοδοτούνται στην Πορτογαλία, βάσει του κανονισμού (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσης για τη βελτίωση των συνθηκών μεταποίησης και εμπορίας των αλιευτικών και γεωργικών προϊόντων (2), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (3)· ότι, για να παρασχεθεί δυνατότητα αποτελεσματικότερης επίτευξης του στόχου της βελτίωσης των συνθηκών εμπορίας και μεταποίησης, στον οποίο αποσκοπεί το εν λόγω άρθρο, θα πρέπει να αντικατασταθεί το ομοιόμορφο ποσοστό από ένα κυμαινόμενο ποσοστό που θα επιτρέπει να αυξηθεί κατά 10 μονάδες η συνδρομή του ταμείου για σχέδια που χρηματοδοτούνται προς το σκοπό αυτό στην Πορτογαλία·
ότι οι χρηματοδοτικές δυνατότητες της Πορτογαλίας είναι πολύ περιορισμένες· ότι, δεδομένης της προτεραιότητας που αποδίδεται από την Κοινότητα στην υλοποίηση, στην Πορτογαλία, μέτρων στο δασικό τομέα, όπως ορίζονται στο άρθρο 22 του κανονισμού (ΕΟΚ) αριθ. 3828/85, θα πρέπει να αυξηθεί το ποσοστό της κοινοτικής συμμετοχής στη χρηματοδότηση σε 70 %, όσον αφορά τις δαπάνες που προκύπτουν από την υλοποίηση αυτή, έτσι ώστε να ενθαρρυνθούν περισσότερο οι επενδύσεις στον εν λόγω τομέα·
ότι πρέπει να παραταθεί από έξι σε οκτώ έτη η κοινοτική συμμετοχή στην αμοιβή των γεωργοεφαρμοστών και να επεκταθούν οι κοινοτικές ενισχύσεις στην παραγωγή και στον έλεγχο του φυτικού υλικού χωρίς περιορισμούς κατά τομέα·
ότι θα πρέπει να γίνει αξιολόγηση της εφαρμογής των μέτρων που προβλέπονται στον κανονισμό (ΕΟΚ) αριθ. 3828/85 καθώς και αξιολόγηση των επιπτώσεών τους στα διαρθρωτικά προβλήματα που αναφέρονται στον εν λόγω κανονισμό,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3828/85 τροποποιείται ως εξής:
1. Προστίθεται το ακόλουθο άρθρο:
«Άρθρο 4α
1. Για την κοινή δράση, συνίσταται επιτροπή παρακολούθησης κατόπιν κοινής συμφωνίας μεταξύ της Επιτροπής και της πορτογαλικής κυβέρνησης.
Η επιτροπή αυτή βοηθά την πορτογαλική κυβέρνηση ή ενδεχομένως οποιαδήποτε άλλη αρχή που ορίζεται από την πορτογαλική κυβέρνηση για την εξασφάλιση της αποτελεσματικής εκτέλεσης της κοινής δράσης.
Η εν λόγω επιτροπή συνέρχεται τουλάχιστον μία φορά ετησίως. Ενδεχομένως, οι συνεδριάσεις της διευρύνονται με τη συμμετοχή αντιπροσώπων των ενδιαφερομένων επαγγελματικών κύκλων.
2. Για την εξασφάλιση της ενημέρωσης της επιτροπής της παραγράφου 1, η πορτογαλική κυβέρνηση διαβιβάζει στην Επιτροπή μία φορά ετησίως, πριν από την 1η Ιουλίου, έκθεση σχετικά με την εξέλιξη του συνόλου των προγραμμάτων που εφαρμόζονται.»
2. Στο άρθρο 6, η παράγραφος 2 αντικαθίσταται ως εξής:
«2. Όσον αφορά τις δαπάνες για την αμοιβή γεωργοεφαρμοστών οι οποίοι τοποθετούνται πρόσφατα και οι οποίοι αμείβονται άμεσα ή έμμεσα από τις δημόσιες αρχές, η κοινοτική παρέμβαση αφορά μια περίοδο οκταετούς δραστηριότητας του γεωργοεφαρμοστή.
Για να δοθεί ένας φθίνων χαρακτήρας στο ποσό που αποδίδεται ανά γεωργοεφαρμοστή, πρέπει να εφαρμόζονται οι ακόλουθοι συντελεστές: 1,25 για τον πρώτο χρόνο, 1,15 για τον δεύτερο, 1,05 για τον τρίτο, 0,95 για τον τέταρτο, 0,85 για τον πέμπτο, 0,75 για τον έκτο, 0,65 για τον έβδομο και 0,55 για τον όγδοο χρόνο.»
3. Στο άρθρο 12 παράγραφος 1, πρώτη περίπτωση αντικαθίσταται ως εξής:
«- τη δημιουργία και ανάπτυξη εγκεκριμένων επιχειρήσεων παραγωγής και πολλαπλασιασμού των σπόρων προς σπορά καθώς και παραγωγής φυτικού υλικού πιστοποιημένης ποιότητας.»
4. Στο άρθρο 21, η παράγραφος 2 αντικαθίσταται ως εξής:
«2. Η συνδρομή του Ταμείου που προβλέπεται στο άρθρο 17 παράγραφος 2 στοιχείο γ) του κανονισμού (ΕΟΚ) αριθ. 355/77 μπορεί να αυξηθεί κατά 10 ποσοστι
αίες μονάδες βάσει του παρόντος κανονισμού για τα σχέδια που αφορούν τα γεωργικά προϊόντα.»
5. Στο άρθρο 22 παράγραφος 3, το πρώτο εδάφιο αντικαθίσταται ως εξής:
«Το Ταμείο αποδίδει στην Πορτογαλία μέχρι 70 % των δαπανών που πραγματοποιούνται για την υλοποίηση των μέτρων που αναφέρονται στην παράγραφο 1.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Το άρθρο 1 σημείο 4 εφαρμόζεται από την 1η Ιανουαρίου 1988. Το άρθρο 1 σημείο 5 εφαρμόζεται από την 1η Ιανουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Νοεμβρίου 1987.

Labels: 2
19
6
18
15